Informācijai par SEP esību, tvērumu un nozīmīgumu ir būtiska nozīme, lai nodrošinātu taisnīgas licencēšanas pārrunas un ļautu potenciālajiem standarta lietotājiem noteikt, cik lielā mērā uz tiem attiecas SEP, kā arī to, kādi ir atbilstīgie licencēšanas partneri. Tomēr pašlaik vienīgā lietotājiem pieejamā informācija par SEP ir atrodama SIO uzturētās paziņojumu datubāzēs, kas var nebūt pietiekami pārredzamas. Šajā situācijā jaundibinātiem uzņēmumiem un MVU ir īpaši grūti orientēties licencēšanas sarunās un iepriekš novērtēt risku, kas saistīts ar SEP. Primārais paziņojumu mērķis ir apliecināt SIO un visām trešām personām, ka tehnoloģija būs pieejama lietotājiem; parasti šis apliecinājums izpaužas, uzņemoties saistības veikt licencēšanu atbilstīgi FRAND nosacījumiem.

Patentu īpašnieki nodrošina tehnoloģiju standartu izstrādei standartu izstrādes organizācijās (SIO). Pēc tam, kad standarts ir noteikts un SEP īpašnieki ir uzņēmušies saistības licencēt SEP saskaņā ar taisnīgiem, pamatotiem un nediskriminējošiem noteikumiem (FRAND), standartā ietvertajai tehnoloģijai būtu jābūt pieejamai ikvienam potenciālajam standarta lietotājam. Tāpēc, lai garantētu taisnīgu, pamatotu un nediskriminējošu piekļuvi standartizētajām tehnoloģijām un atalgotu patentu īpašniekus, lai tie varētu turpināt ieguldījumu veikšanu pētniecības un izstrādes, kā arī standartizācijas darbībās, būtiska nozīme ir netraucētai licencēšanas praksei. Tai, savukārt, ir liela nozīme savienotas sabiedrības attīstībā, kurā jauniem tirgus dalībniekiem (mājsaimniecības ierīču, savienoto automobiļu u. c. preču ražotājiem), kas darbojas ārpus tradicionālajām IKT nozarēm, ir vajadzīga piekļuve standartizētai tehnoloģijai.

Ekonomikas digitalizācija rada lieliskas iespējas ES rūpniecībai. Saskaņā ar aplēsēm ekonomiskais potenciāls, ko piedāvā lietu interneta (IoT) lietojumi cilvēkiem, mājokļiem, birojiem, ražotnēm, būvlaukumiem, mazumtirdzniecības videi, pilsētām, transportlīdzekļiem un ārvidei paredzētās ierīcēs, līdz 2025. gadam sasniegs 9 triljonus EUR gadā. Produktu un pakalpojumu digitalizācija nākamo piecu gadu laikā Eiropas ekonomikai var sniegt ieņēmumus, kas pārsniedz 110 miljardus EUR gadā. Lai palielinātu šo ekonomisko potenciālu, izšķiroša nozīme ir savienoto ierīču un sistēmu sadarbspējai. Bez standartu nodrošinātās sadarbspējas 40 % no IoT sistēmu piedāvātā iespējamā labuma netiktu iegūti. Bez oficiālas standartizācijas un SEP nebūtu, piemēram, satīkloto transportlīdzekļu. Nebūtu iespējama arī telediagnostika vai tālvadības operācijas sadarbībā ar slimnīcām attālākos reģionos, kā arī pacientu informācijas apmaiņa.

Mijiedarbība starp patentiem un standartiem būtiski ietekmē inovāciju un izaugsmi. Standarti nodrošina, ka uzņēmumiem un patērētājiem ir plaši pieejamas sadarbspējīgas un drošas tehnoloģijas. Patenti sniedz stimulus pētniecībā un izstrādē iesaistītajām personām un ļauj inovatīviem uzņēmumiem gūt pienācīgu ienākumu no ieguldījumiem. Standartos bieži tiek minētas ar patentiem aizsargātas tehnoloģijas. Patents, kas aizsargā standarta kontekstā svarīgu tehnoloģiju, ir standartam būtisks patents (SEP). Tādējādi SEP aizsargā tehnoloģijas, kas ir būtiskas, lai nodrošinātu atbilstību tehniskajiem standartiem un tirgotu uz šādiem standartiem balstītus produktus.

Komisija uzskata, ka SIO savās datubāzēs ir jāsniedz detalizēta informācija, lai sniegtu atbalstu SEP licencēšanas satvaram. Lai gan SDO datubāzēs tiek apkopots liels daudzums paziņojumu datu, tās bieži vien ieinteresētajām personām nenodrošina lietotājdraudzīgu pieejamību, un tām trūkst būtisku kvalitātes elementu. Tāpēc Komisija uzskata, ka datubāzu kvalitāte un pieejamība būtu jāuzlabo. Datiem būtu jābūt viegli pieejamiem, izmantojot gan patentu īpašniekiem, gan īstenotājiem, gan trešām personām paredzētas lietotājdraudzīgas saskarnes. Visai paziņotajai informācijai būtu jābūt pieejamai meklēšanai, pamatojoties uz atbilstīgajiem standartizācijas projektiem. Šajā nolūkā vēsturiskie dati, iespējams, būs jāpārveido aktuālos formātos. Kvalitātes nodrošināšanas procesā arī būtu jānovērš dublēšanās un citas acīmredzamas kļūdas. Visbeidzot, būtu jāiekļauj saites uz patentu biroju datubāzēm, tostarp atjauninājumi par patentu statusu, īpašumtiesībām un to nodošanu. Datubāzu uzlabošanas darbs ir jāapvieno ar stingrāku kontroli paziņojumu atbilstības noteikšanai saskaņā ar spēkā esošo SIO politiku, lai novērstu nepilnīgu paziņojumu iekļaušanu.

1.2.Informācijas rīka izstrāde licencēšanas pārrunu atbalstam

Komisija norāda, ka pašreizējā SIO paziņojumu sistēma atbalsta tehnisko standartu noteikšanas procesu un nav vērsta uz SEP licencēšanu nākotnē. Tomēr ir skaidrs, ka ir sagaidāmie ieguvumi, ja paziņojumu un datubāzu pašreizējā prakses un mērķis tiek paplašināti, iekļaujot tajās jaunizveidotus pārredzamības rīkus, kas var būtiski atvieglot licencēšanas pārrunas, nezaudējot to galveno mērķi. Šajā kontekstā ir svarīgi ar proporcionalitāti saistīti apsvērumi. Lai gan būtu jāizvairās no pārmērīga sloga radīšanas ieinteresētajam personām, būtu jāatceras, ka konkrētu licencēšanas pārrunu ietvaros patentu īpašniekiem ir neizbēgami jāiesaistās, lai pamatotu SEP lietotājiem, kāpēc patenti no patentu īpašnieka portfeļa ir būtiski standartam vai kā šie patenti tiek pārkāpti. Tāpēc Komisija uzskata, ka ierosinātie pakāpeniskie uzlabojumi ar kontrolētām izmaksām var ievērojami samazināt darījumu izmaksas licencēšanas pārrunu gaitā, ka arī pārkāpumu riskus, un tādējādi sniegt labumu abām pārrunās iesaistītajām pusēm.

1.2.1.Atjaunināti un precīzāki paziņojumi

Paziņojumi tiek iesniegti agrīnā standartizācijas procesa posmā, un tie parasti vēlāk netiek pārskatīti. Tomēr pārrunās par standartiem ierosinātie tehniskie risinājumi attīstās līdz brīdim, kad ir panākta vienošanās par galīgo standartu. Lielākā paziņojumu daļa attiecas uz patenta pieteikumiem, tomēr patentu prasības galīgā patenta ietvaros, kas piešķirts pēc standarta pieņemšanas, var būtiski atšķirties, jo to saturs var mainīties piešķiršanas procesa gaitā. Tāpēc tiesību īpašniekiem laikā, kad galīgais standarts tiek pieņemts (un kad tajā tiek veiktas būtiskas izmaiņas), ka arī laikā, kad tiek pieņemts galīgais lēmums par patenta piešķiršanu, būtu jāpārskata savu paziņojumu atbilstība.

Deklarācijās arī būtu jāiekļauj pietiekami daudz informācijas, lai novērtētu patenta ietekmi. Patentu īpašniekiem būtu vismaz jāsniedz atsauce uz standarta sadaļu, kas attiecas uz SEP, kā arī jānorāda saikne ar patenta kopu. Paziņojumos arī būtu skaidri jānorāda paziņotā SEP īpašnieka/licenciāra kontaktinformācija.

Visbeidzot, būtu jānorāda, ka SEP attiecībā uz svarīgām tehnoloģijām ir biežāk pakļauti tiesvedībai. Saistītā informācija ir svarīga visiem ieinteresētajiem licenciātiem, un tai var būt nozīme turpmākas tiesvedības varbūtības ierobežošanā. Tāpēc SIO būtu jānodrošina iespēja un stimuli patentu īpašniekiem un tehnoloģiju lietotājiem ziņot lietu atsauces un svarīgākos rezultātus, kas izriet no (pozitīviem vai negatīviem) galīgajiem lēmumiem par deklarētajiem SEP (tostarp par būtiskumu un patentu derīgumu). Tā kā uzņēmumi parasti ierosina tiesvedību tikai par atsevišķiem vērtīgiem patentiem portfelī un gan patentu īpašniekiem, gan lietotājiem būtu jābūt ieinteresētiem ziņot par to labā pieņemtajiem lēmumiem, ar šo pasākumu saistītais slogs būtu neliels.

1.2.2.Būtiskuma pārbaudes

Pierādījumi liecina par pārmērīgas paziņošanas risku un pārliecinošu vajadzību nodrošināt lielāku ticamību saistībā ar SEP būtiskumu. Ieinteresētās personas ziņo, ka pārrunās ar licenciātiem no reģistrētiem paziņojumiem izriet de facto pieņēmums par būtiskumu. Šis scenārijs visiem ieinteresētajiem licenciātiem, jo īpaši MVU un jaundibinātiem uzņēmumiem, licencēšanas pārrunu gaitā rada lielu slogu, jo jāpārbauda daudzu SEP būtiskums.

Tāpēc ir vajadzīga stingrāka būtiskuma paziņojumu pārbaude. Lai to nodrošinātu, kontrole atbilstošā brīdī būtu jāveic neatkarīgai personai, kurai ir tehniskās iespējas un kas ir atzīta tirgū. Tomēr šādas pārbaudes ieviešana attiecībā uz SEP ir jāizvērtē, ņemot vērā izmaksas. Tomēr pakāpeniska pieeja, kurā kontroli veic pēc tiesību īpašnieka vai potenciālo lietotāju pieprasījuma, pielāgojot kontroles apmēru un veicot tikai viena patentu kopas patenta un paraugu pārbaudes, varētu nodrošināt pareizu šā pasākuma izmaksu un ieguvumu līdzsvaru.

1.2.3.Īstenošanas līdzekļi

Lai gan šāda uzlabota pārredzamība sniedz skaidri redzamus ieguvumus, saistītajam slogam ir jāpaliek samērīgam. Tāpēc pasākumus varētu izvērst pakāpeniski, un tie varētu attiekties tikai uz jauniem standartiem un pamatstandartiem, piemēram, 5G.

Lai ieinteresētās personas novērtētu uzlaboto pārredzamību, tām varētu piemērot stimulus, piemēram, apliecinot, ka to paziņoto SEP portfeļi atbilst pārredzamības kritērijiem. Šo apliecinājumu vēlāk varētu izmantot licencēšanas pārrunās un tiesvedībā. Turklāt nesens Komisijas uzdevumā veikts pētījums liecina, ka SIO varētu apsvērt (nelielu) maksu ieviešanu par SEP paziņojumu apstiprināšanu pēc standartu publicēšanas un patentu piešķiršanas, lai stimulētu SEP īpašniekus pārskatīt un paturēt spēkā tikai atbilstošos paziņojumus.

Apsverot būtiskuma pārbaudes, dabiski kandidāti sinerģiju izmantošanai un izmaksu samazināšanai varētu būt patentu biroji. Komisija atbalstīs turpmāku analīzi par to, cik reāla ir patentu biroju spēja nodrošināt iedarbīgus un proporcionālus risinājumus. Atkarībā no šā projekta rezultātiem turpināt SEP būtiskuma novērtēšanu varētu uzdot neatkarīgai Eiropas struktūrai.

Komisija: – aicina SIO bez kavēšanās nodrošināt to, lai to datubāzes atbilstu svarīgākajiem iepriekš aprakstītajiem kvalitātes elementiem, un tā sadarbosies ar SIO šā procesa sekmēšanai; – aicina SIO pārveidot pašreizējo paziņojumu sistēmu par instrumentu, kas nodrošina plašāku atjauninātu un precīzu informāciju par SEP, un tā sadarbosies ar SIO šā procesa sekmēšanai; – uzskata, ka paziņotajiem SEP būtu jāpiemēro uzticama kontrole, lai novērtētu to būtiskumu standartam, un sāks izmēģinājuma projektu attiecībā uz SEP atsevišķu tehnoloģiju jomā, lai veicinātu atbilstoša kontroles mehānisma ieviešanu.

2.Vispārēji principi attiecībā uz FRAND licencēšanas nosacījumiem, ko piemēro SEP

Komisija uzskata, ka labākais veids, kā pusēm panākt vienotu izpratni par taisnīgiem licencēšanas nosacījumiem un likmēm, ir labticīgu pārrunu veikšana. Patlaban licencēšanu kavē neskaidra un atšķirīga FRAND nozīmes interpretācija. Debates kļūst īpaši spraigas, kad ir runa par novērtēšanas principiem. Atšķirīgie viedokļi un tiesvedība par FRAND licencēšanu draud aizkavēt jauno tehnoloģiju izmatošanu, standartizācijas procesus un IoT izvēršanu Eiropā. Komisija tāpēc uzskata, ka dažu svarīgu principu pirmā kopuma noteikšana attiecībā uz FRAND koncepciju ir gan nepieciešama, gan noderīga, lai nodrošinātu stabilāku licencēšanas vidi, sniegtu norādes pusēm pārrunu gaitā un ierobežotu tiesvedību.